Alueiden komitean lausunto aiheesta "Komission tiedonanto neuvostolle, Euroopan parlamentille, talous- ja sosiaalikomitealle ja alueiden komitealle - Ammattitaitoa ja liikkuvuutta koskeva komission toimintasuunnitelma"

(2003/C 73/08)

ALUEIDEN KOMITEA, joka

ottaa huomioon komission tiedonannon "Ammattitaitoa ja liikkuvuutta koskeva komission toimintasuunnitelma" KOM(2002) 72 lopullinen,

ottaa huomioon komission 20. helmikuuta 2002 Euroopan yhteisön perustamissopimuksen 265 artiklan ensimmäisen kohdan nojalla tekemän päätöksen pyytää aiheesta alueiden komitean lausunto,

ottaa huomioon työvaliokuntansa 12. maaliskuuta 2002 tekemän päätöksen antaa lausunnon valmistelu "kulttuuri ja koulutus" -valiokunnan tehtäväksi,

ottaa huomioon lausuntonsa aiheesta "Ehdotus neuvoston direktiiviksi pitkään oleskelleiden kolmansien maiden kansalaisten asemasta" (CdR 213/2001)(1),

ottaa huomioon lausuntonsa aiheesta "Komission tiedonanto eurooppalaisen elinikäisen oppimisen alueen toteuttamisesta" (CdR 49/2002 fin),

ottaa huomioon Euroopan parlamentin työllisyys- ja sosiaaliasiain valiokunnan mietintöluonnoksen aiheesta "Ammattitaitoa ja liikkuvuutta koskeva komission toimintasuunnitelma" (PE 316-348), jonka esittelijä oli Regina Bastos,

ottaa huomioon "kulttuuri ja koulutus" -valiokunnan syyskuun 30. päivänä 2002 hyväksymän lausuntoluonnoksen CdR 138/2002 rev. 2, jonka esittelijä oli Jennette Arnold (UK, PES) (Suur-Lontoon yleishallintoviranomainen (Greater London Authority), edustajiston jäsen),

ja katsoo, että

1) Euroopan unioni tarvitsee kaikkien toimijoiden, myös alue- ja paikallisviranomaisten, sitoutumista saavuttaakseen Lissabonissa kokoontuneen Eurooppa-neuvoston asettaman tavoitteen, jonka mukaan unionista "on tultava maailman kilpailukykyisin ja dynaamisin tietopohjainen talous, joka kykenee ylläpitämään kestävää talouskasvua, luomaan uusia ja parempia työpaikkoja ja lisäämään sosiaalista yhteenkuuluvuutta",

2) EU:n kansalaisten ammattitaidon kehittäminen edistää tavoitetta luoda kilpailukykyinen talous,

3) alue- ja paikallisviranomaiset ovat aluetalouksien tärkeitä taustavoimia, jotka voivat olla avainasemassa muodostettaessa kumppanuuksia, joita tarvitaan tekemään oppimis- ja koulutusympäristöstä entistä joustavampi ammatillisen liikkuvuuden lisäämiseksi,

4) ammattitaidon ja alueellisen liikkuvuuden lisääminen tulisi nähdä yhteydessä kestävään kehitykseen ja unionin yleiseen yhteenkuuluvuuteen,

hyväksyi 20. ja 21. marraskuuta 2002 pitämässään 47. täysistunnossa (marraskuun 20. päivän kokouksessa) seuraavan lausunnon.

1. Alueiden komitean näkemykset ja suositukset

Alueiden komitea

1.1. pitää tervetulleena ammattitaitoa ja liikkuvuutta koskevaa komission toimintasuunnitelmaa, jolla pyritään edistämään henkilöresurssien kehittämistä. Näin pyritään saavuttamaan Lissabonissa kokoontuneen Eurooppa-neuvoston asettama tavoite tehdä unionista maailman kilpailukykyisin ja dynaamisin tietopohjainen talous.

1.2. on komission kanssa samaa mieltä siitä, että ammattitaitoinen ja joustava työvoima, joka pystyy hyödyntämään työpaikkoja kaikkialla unionin alueella, on ratkaisevan tärkeä tekijä pyrittäessä lisäämään kilpailukykyä, työllistyvyyttä ja sosiaalista yhteenkuuluvuutta. Alueiden komitea korostaa alue- ja paikallisviranomaisten strategista roolia sellaisen henkilöresurssien kehittämiseen tähtäävän politiikan edistämisessä, joka vastaa yksilöiden ja työmarkkinoiden tarpeisiin.

1.3. pitää valitettavana sitä, ettei toimintasuunnitelmassa kiinnitetä tarpeeksi huomiota sosiaaliseen osallisuuteen ja yhtäläisiin mahdollisuuksiin liittyviin kysymyksiin. Syrjinnästä ja perustaitojen puutteesta johtuvien elinikäisen oppimisen esteiden poistaminen on avain kilpailukykyisen talouden luomiseen, erityisesti väestön ikääntyessä.

1.4. pitää EU:n ohjelmia ratkaisevan tärkeinä kehitettäessä ammattitaitoa ja alueellista liikkuvuutta unionissa. Ohjelmia tulee edelleen suunnata kaikille ryhmille, jotka kohtaavat esteitä työmarkkinoille pääsyssä tai työmarkkinoilla etenemisessä. On pyrittävä entistä pontevammin parantamaan yhteyksiä henkilöresursseihin liittyvien toimien ja muiden rakennerahastotoimien, kuten EAKR:n ja yhteisöaloitteiden välillä.

1.5. painottaa, että alue- ja paikallisyhteisöt pyrkivät usein toteuttamaan tehokkaita toimia, kuten koulutusta, joiden avulla voidaan parantaa ammattitaitoa ja liikkuvuutta. Kyseisistä toimista on kuitenkin toisinaan luovuttava varojen puutteen vuoksi. EU:n nykyistä suuremmalla rahoitustuella alue- ja paikallisyhteisöjen aloitteita voitaisiin toteuttaa nykyistä enemmän.

1.6. uskoo ammatillisen liikkuvuuden ja alueellisen liikkuvuuden antavan ihmisille mahdollisuuden tehdä vapaita ja vastuullisia päätöksiä omasta elämästään. Alueellisen liikkuvuuden lisääntyminen ei kuitenkaan saa tapahtua EU:n kestävän kehityksen ja koheesion kustannuksella. Alueellisesta liikkuvuudesta voi aiheutua taloudellista epätasapainoa erityisesti maaseutualueilla, joilla nuorten liikkuvuuden lisääntyminen johtaa siihen, että ikääntyneen väestön osuus kasvaa. Jotta vältetään kielteisen sävyn yhdistäminen alueelliseen liikkuvuuteen, on luotava erityisiä taloudellisia tukia maaseutualueita ja väestökadon uhkaamia alueita varten. Samalla on harkittava kohdennettuja koulutusaloitteita, joiden avulla nuoret voivat löytää työtä myös maaseudulta. Ehdokasmaiden liittyminen unioniin ilman komitean suosittamia asianmukaisia toimenpiteitä ilmiön ratkaisemiseksi saattaa johtaa ongelman kärjistymiseen.

1.7. kehottaa komissiota tekemään arvioinnin muuttoliikkeiden vaikutuksista sekä lähtö- että vastaanottaja-alueisiin, erityisesti paikallisten palvelujen kuten asunnontarjonnan, koulutuksen, terveydenhuollon ja sosiaalisten palvelujen kannalta.

2. Ammatillinen liikkuvuus

Alueiden komitea

2.1. on komission kanssa yhtä mieltä siitä, että ammatillisen liikkuvuuden edistäminen on ratkaisevan tärkeä tekijä dynaamisen, kilpailukykyisen talouden luomisessa.

2.2. korostaa, ettei ammatillista liikkuvuutta voida edistää, ellei ihmisillä ole hyvää peruskoulutusta, kuten luku-, kirjoitus- ja laskutaitoa sekä tietotekniikkataitoja, ja työllistyvyyden edellytyksenä olevia perustaitoja. On erityisen tärkeää, että nuoret saavat korkeatasoisen peruskoulutuksen - sosiaalisten taitojen oppiminen mukaan luettuna - ennen koulunkäynnin päättymistä. Myös kielten opiskelu on välttämätöntä varhaislapsuudesta lähtien. Kuten komitea toteaa komission tiedonannosta "Eurooppalaisen elinikäisen oppimisen alueen toteuttaminen" antamassaan lausunnossa (CdR 49/2002 fin, esittelijä: Christina Tallberg), muiden ihmisten ymmärtäminen ja kunnioittaminen ovat olennaisia taitoja, joita tarvitaan Euroopan entistä yhtenäisemmässä taloudessa.

2.3. on huolissaan siitä, ettei toimintasuunnitelmassa kiinnitetä riittävästi huomiota kysymykseen kaikkien oikeudesta saada opetusta. AK:n mielestä opetukseen pääsyn varmistaminen kaikille EU:n kansalaisille on ratkaisevan tärkeää ja avaintekijä Lissabonin tavoitteiden saavuttamisessa. Osaamisvaatimusten kasvu ja erityisesti tietotekniikan kehitys marginalisoi entisestään niitä, joiden taidot ovat puutteelliset. AK painottaa yhtäläisten mahdollisuuksien tarjoamista kaikille riippumatta etnisestä alkuperästä, rodusta, sukupuolesta, vammaisuudesta, seksuaalisesta suuntautumisesta, iästä tai uskonnosta. Komitea korostaa, että on tärkeää luoda sosiaalinen infrastruktuuri niiden tueksi, joiden oppimisen tiellä on esteitä, erityisesti järjestämällä lasten- ja vanhustenhoitopalveluita niin, että naisilla on mahdollisuus saada opetusta.

2.4. on komission kanssa samaa mieltä siitä, että oppilaitosten ja opetusta tarjoavien on vastattava entistä paremmin oppijoiden ja työmarkkinoiden tarpeisiin. Komitea on vakuuttunut, että yritysten kilpailukyky riippuu niiden kyvystä mukautua jatkuvasti kehittyvään teknologiaan sekä työvoiman kyvystä sopeutua tämän mukanaan tuomiin muutoksiin. Komitea kehottaa komissiota arvioimaan, miten työvoiman liikkuvuuden lisääntyminen vaikuttaa alueellisella ja kansallisella tasolla koulutus- ja työvoimatarpeen ennakointiin.

2.5. korostaa alue- ja paikallisviranomaisten ratkaisevan tärkeää roolia käynnistettäessä kumppanuuksia kaikkien paikallistason toimijoiden sekä sellaisten Euroopan eri valtioihin kuuluvien alueiden välillä, joiden taloudellisen kasvun alat ovat samat ja joilla on siten samanlaiset tarpeet koulutuksessa ja työmarkkinoilla. Komitea painottaa myös sitä, että on tärkeää edistää erityisohjelmia, joilla pyritään tukemaan ammatillista liikkuvuutta julkishallinnon ja yrityssektorin kumppanuuksien avulla.

2.6. pitää tervetulleena verkoston perustamista elinkeinoelämän ja koulutusalan neuvoa-antavien elinten välille, jotta voidaan vahvistaa yhteistyötä työelämän ja koulutusjärjestelmien välillä. Koska alue- ja paikallisviranomaisilla on tärkeä rooli tällaisten kumppanuuksien kehittämisessä, alueiden komitea kehottaa sisällyttämään myös alue- ja paikallisviranomaiset näihin verkostoihin.

2.7. katsoo, ettei ammatillista liikkuvuutta voida toteuttaa ilman yhteistä ammattipätevyyksien tunnustamisjärjestelmää. Komitea tukee komission toimia tutkintotodistusten avoimuuden ja siirrettävyyden edistämiseksi ja erityisesti pyrkimystä epävirallisen oppimisen tunnustamiseen.

2.8. kannattaa moduuleihin perustuvan järjestelmän kehittämistä tutkintovaatimusten kokoamiseksi. Komitean mielestä järjestelmä tulisi liittää yhteisön koulutus- ja vaihto-ohjelmiin eurooppalaisten tutkintojärjestelmien läpinäkyvyyden ja avoimuuden lisäämiseksi.

2.9. yhtyy komission toteamukseen, jonka mukaan inhimillisen pääoman kehittämiseen on varattava resursseja erityisesti vähemmän kehittyneillä alueilla. AK huomauttaa kuitenkin, että oppimisen esteet ovat yhteinen ongelma kaikille sosiaalisesti syrjäytyneille ryhmille kaikkialla unionin alueella. Komitea painottaa, että Euroopan sosiaalirahastolla on Euroopan työllisyysstrategian puitteissa tärkeä rooli epäsuotuisassa asemassa olevien ryhmien inhimillisen pääoman kehittämisessä niiden asuinpaikasta riippumatta.

3. Alueellinen liikkuvuus

Alueiden komitea

3.1. on komission kanssa täysin samaa mieltä siitä, ettei alueellista liikkuvuutta tule pitää tavoitteena sinänsä, vaan henkilökohtaisen valinnan mahdollisuutena.

3.2. on sitä mieltä, että alueellisen liikkuvuuden lisääntyminen ei saa tapahtua unionin koheesion kustannuksella. Komitean mielestä komission tulee painottaa entistä enemmän taitojen kehittämisen yhteyttä tasapainoisen alueellisen kehityksen edistämiseen. Inhimillisen pääoman kehittämiseen tähtääviä politiikkoja tulee kehittää rakennerahastojen ja yhteisöaloitteiden laajemmassa kontekstissa.

3.3. katsoo, että ihmiset siirtyvät usein alueelta toiselle todellisten valinnanmahdollisuuksien puutteen vuoksi. Tällaisesta muuttoliikkeestä on usein kyse ammattitaidottoman työvoiman siirtyessä köyhiltä alueilta vauraammille seuduille. Vaikka ammattitaidottomat siirtotyöntekijät voivat uudessa asuinpaikassa päästä työmarkkinoille ja löytää vähäistä koulutusta vaativaa työtä, heidän ammatilliseen liikkuvuutensa liittyy edelleen ratkaisemattomia kysymyksiä.

3.4. korostaa, että alue- ja paikallisviranomaisilla on kansalaisia lähimpänä olevana hallintotasona keskeinen rooli muuttajayhteisöjen kotouttamisessa. Komitean mielestä tulisi tutkia muuttoliikkeen vaikutusta esimerkiksi paikallisiin asumis-, koulutus-, terveys- ja sosiaalipalveluihin. Komitea kehottaakin komissiota seuraamaan paikallisviranomaisten toteuttamiin aloitteisiin liittyviä tietoja ja hyviä käytänteitä, jotka helpottavat ja tukevat liikkuvuutta maahanmuuttajille tarjottavien erityispalvelujen ansiosta.

3.5. toteaa alueellisen liikkuvuuden olevan vähäistä sekä jäsenvaltioiden välillä että jäsenvaltioissa. Komitea tähdentää, että jäsenvaltioiden sisäisen liikkuvuuden esteet ovat edelleen tärkeä kysymys ja että niiden poistamiselle on annettava samanlainen painopisteasema kuin jäsenvaltioiden välisten esteiden poistamiselle.

3.6. pitää myönteisenä sitä, että toimintasuunnitelmassa painotetaan jäljellä olevien hallinnollisten ja lainsäädännöllisten esteiden poistamista. Syrjiminen työhönotossa sekä jäsenvaltioiden vero-, sosiaaliturva-, terveydenhuolto- ja eläkejärjestelmien erot muodostavat esteitä liikkuvuudelle, ja AK pitää toimenpiteitä niiden poistamiseksi tervetulleina. Alueiden komitea viittaa tässä yhteydessä lausuntoonsa aiheesta "Ehdotus Euroopan parlamentin ja neuvoston direktiiviksi Euroopan unionin kansalaisten ja heidän perheenjäsentensä oikeudesta liikkua ja oleskella vapaasti jäsenvaltioiden alueella". Edellä esitettyjen liikkuvuuden esteiden poistaminen ei kuitenkaan tarkoita jäsenmaiden vero-, sosiaaliturva-, terveydenhuolto- ja eläkejärjestelmien yhtenäistämistä.

3.7. on erittäin tyytyväinen ehdotukseen tutkia liikkuvuuden esteitä EU:ssa. Koska alue- ja paikallisviranomaiset vaikuttavat merkittävästi talouden kehittymiseen, AK kehottaa ottamaan ne mukaan tutkimusten laadintaan.

3.8. on tietoinen siitä, että muihin vastaavanlaisiin talousalueisiin verrattuna EU:ssa on huomattavia kielellisiä ja kulttuurisia esteitä. Näin ollen kielitaidon hankkiminen olisi aloitettava jo varhaisessa vaiheessa, jotta lapset kasvaisivat monikielisessä yhteiskunnassa.

3.9. korostaa esimerkiksi Sokrates-, Leonardo- ja Nuoriso-yhteisöohjelmien merkitystä kielitaidon ja kulttuurien tuntemuksen parantamisessa. Komitea kehottaa komissiota laatimaan yhteisöohjelmia myös iäkkäitä henkilöitä varten, olipa kyse työllisistä tai työttömistä tai henkilöistä, jotka ovat vaarassa syrjäytyä työmarkkinoilta. Näin parannettaisiin heidän ammattipätevyyttään tai helpotettaisiin uudelleenintegrointia työelämään.

3.10. tähdentää, että alue- ja paikallisviranomaisilla on tärkeä rooli edistettäessä kulttuurien välistä vaihtoa unionissa. Komitea on tyytyväinen ehdotukseen lisätä mahdollisuuksia opiskelija- ja harjoittelijavaihtoon. Lisäksi komitea korostaa, että epäsuotuisista oloista lähtöisin olevat ihmiset kohtaavat suurempia liikkuvuuden esteitä kuin muut, ja suosittaa, että heidän osallisuuttaan edistetään EU:n ohjelmissa. Koska komission asiakirjassa ehdotetaan vaihtotoiminnan lisäämistä liikkuvuuden edistämiseksi, AK kehottaa tarkistamaan tarkoitusta varten varattuja määrärahoja.

3.11. panee merkille kehotuksen kehittää Euroopan unionin ulkopuolisten maiden kansalaisia koskeva yhteinen maahanmuuttopolitiikka ja "on samaa mieltä siitä, että nyt ja erityisesti tulevaisuudessa Euroopan unionissa tarvitaan sekä koulutettua että kouluttamatonta työvoimaa" (komitean lausunto aiheesta "Ehdotus neuvoston direktiiviksi pitkään oleskelleiden kolmansien maiden kansalaisten asemasta" CdR 213/2001 fin).

4. Työnsaantimahdollisuuksien avoimuuden ja niihin liittyvän tiedotuksen parantaminen

Alueiden komitea

4.1. suhtautuu myönteisesti eurooppalaista liikkuvuutta koskevan täyden palvelun www-sivuston perustamiseen. Komitea kiinnittää huomiota alue- ja paikallisviranomaisten rooliin välitettäessä tietoa suoraan kansalaisille ja katsoo, että niiden tulisi osallistua kaikkiin tiedotustoimiin ja -kampanjoihin. Alue- ja paikallisviranomaiset ovat usein ensimmäinen yhteyspiste tietoa haettaessa, ja on erittäin tärkeää, ettei niiden tiedotusmahdollisuuksia jätetä huomiotta. Paikallisviranomaiset ovat kaikkein lähimpänä kansalaisia, joten niillä on parhaat mahdollisuudet lähestyä myös sosiaalisesti syrjäytyneitä.

Bryssel 20. marraskuuta 2002.

Alueiden komitean

puheenjohtaja

Albert Bore

(1) EYVL C 19, 22.1.2002, s. 18.